## Uredba o prostornom uređenju u ratom zahvaćenim područjima Republike Hrvatske

### NN 14/1994 (28.2.1994.), Uredba o prostornom uređenju u ratom zahvaćenim područjima Republike Hrvatske

# VLADA REPUBLIKE HRVATSKE

Na temelju članka 1. stavka 1. Zakona o ovlasti Vlade Republike Hrvatske
da uredbama uređuje pojedina pitanja iz djelokruga Zastupničkoga doma Sabora
Republike Hrvatske ("Narodne novine", broj 94/93), Vlada Republike
Hrvatske je na sjednici održanoj 24. veljače 1994. donijela

## UREDBU

### O PROSTORNOM UREĐENJU U RATOM ZAHVAĆENIM PODRUČJIMA REPUBLIKE HRVATSKE

Članak 1.

Ovom Uredbom uređuje se način planiranja i uređivanja prostora ratom
zahvaćenih područja Republike Hrvatske radi pravodobnog osiguranja uvjeta
za povratak i smještaj prognanog i izbjeglog stanovništva te obnove i razvoja
razorenih područja, gradova i drugih naselja. Područja iz stavka 1. ovog
članka su područja koja su do stupanja na snagu Zakona o područjima županija,
gradova i općina u Republici Hrvatskoj ("Narodne novine", broj
90/92) obuhvaćala područje općina: Beli Manastir, Benkovac, Biograd n/m,
Daruvar, Donji Lapac, Drniš, Duga Resa, Dubrovnik, Dvor, Đakovo, Glina,
Gospić, Gračac, Grubišno Polje, Hrvatska Kostajnica, Karlovac, Knin, Metković,
Nova Gradiška, Novska, Obrovac, Ogulin, Osijek, Otočac, Pakrac, Petrinja,
Podravska Slatina, Sinj, Sisak, Slavonski Brod, Slunj, Šibenik, Titova
Korenica, Valpovo, Vinkovci, Vojnić, Vrginmost, Vukovar, Zadar i Županja.

Članak 2.

Županijska skupština donosi Odluku o prostornom uređenju (u daljnjem
tekstu: Odluka), po prethodno pribavljenoj suglasnosti Ministarstva graditeljstva
i zaštite okoliša (u daljnjem tekstu: Ministarstvo). Ministarstvo izdaje
suglasnost na Odluku iz stavka 1. ovog članka u roku od 15 dana od dana
primitka zahtjeva za davanje suglasnosti. Ako Ministarstvo ne izda suglasnost
u roku od 15 dana smatrat će se da je suglasnost dana.

U slučaju ako Odluka za koju se traži suglasnost nije usklađena s propisima
ili ako nije postupljeno po mišljenju Komisije iz članka 5. ove Uredbe
Ministarstvo neće izdati suglasnost dok se Odluka ne uskladi s propisima
odnosno s mišljenjem Komisije iz članka 5. ove Uredbe.

Članak 3.

Odlukom se ureduje način i uvjeti planiranja, uređivanja i zaštite prostora,
a ista se izrađuje na temelju Osnove korištenja i zaštite prostora dosadašnje
općine (u daljnjem tekstu: Osnova). Odluka iz stavka 1. ovog članka sadrži
naročito:

- osnovnu organizaciju i namjenu prostora s odgovarajućim grafičkim
prikazom - zaštitu i sanaciju vrijednih i ugroženih područja, osobito šuma
i poljoprivrednog zemljišta, voda, krajolika te prirodne i kulturne baštine

- prioritete aktivnosti uređivanja prostora za sanaciju naselja, infrastrukture
i okoliša - korištenje površina za privremenu namjenu

- elemente za uvjete uređenja prostora ovisno o vrsti gradnje - način
primjene postojećih prostornih planova

- postupak i način donošenja, te izmjena i dopuna prostornih planova.
Odlukom iz stavka 1. ovog članka može se odrediti obveza i postupak za
donošenje plana uređenja za gradove i druga naselja.

Članak 4.

Osnovom se ocjenjuje postojeće stanje u prostoru u odnosu na postojeće
prostorne planove i drugu prostorno-plansku dokumentaciju. Osnova sadrži
smjernice za:

- određivanje građevinskih područja naselja ovisno o demografskom potencijalu,
načinu formiranja fizičke strukture i razvitku naselja

- određivanje površina javnih namjena

- određivanje magistralnih, regionalnih i lokalnih infrastrukturnih
koridora

- zaštitu prirodnih područja i krajolika te zaštićenih urbanih i ruralnih
naselja odnosno cjelina

- način utvrđivanja zaštićenog obalnog pojasa uz more, rijeke, jezera
i druge vodene površine

- zaštitu poljoprivrednog zemljišta, te šuma i šumskog zemljišta

- obnovu i oblikovanje urbanih, ruralnih i drugih područja. Osnova sadrži
i grafički prikaz razorenosti naselja, infrastrukture i stanja okoliša.

Članak 5.

Županijski ured za prostorno uređenje, stambeno-komunalne poslove, graditeljstvo
i zaštitu okoliša dužan je pribaviti mišljenje Komisije za ocjenu prostornih
planova o Osnovi. Komisiju iz stavka 1. ovog članka imenuje ministar graditeljstva
i zaštite okoliša. Komisija iz stavka 1. ovog članka sastoji se od predstavnika
ministarstava nadležnih za prostorno planiranje, zaštitu okoliša te prirodne
i kulturne baštine, prosvjetu, zdravstvo, šport, promet i veze, poljoprivredu,
šumarstvo, vodoprivredu, energetiku, gospodarstvo, turizam i obranu i predstavnika
dosadašnje općine kojeg predlaže župan.

Članak 6.

Plan uređenja za gradove i druga naselja određuje osnovne uvjete korištenja
i namjene prostora grada i drugog naselja odnosno njegovog dijela sa smjernicama
za zaštitu osobito ugroženih dijelova okoliša, a sadrži:

- područje grada ili drugog naselja

- površine javne namjene

- površine prometne i komunalne infrastrukture

- površine zona prirodne i kulturne baštine

- način uredivanja prostora ovisno o planiranoj namjeni površina i zaštiti
okoliša.

Članak 7.

Uređivanje prostora provodi se u skladu s uvjetima uređenja prostora.
Uvjeti uređenja prostora utvrđuju se na temelju Odluke ili druge prostorno-planske
dokumentacije. Uvjete uređenja prostora utvrđuje županijski ured za prostorno
uređenje, stambeno komunalne poslove, graditeljstvo i zaštitu okoliša,
a za građevine od važnosti za Republiku uvjete uređenja prostora utvrđuje
Ministarstvo na način kako je to određeno Prostornim planom Republike Hrvatske.

Članak 8.

Pravna ili fizička osoba podnosi organu iz članka 7. stavak 3. ove Uredbe
prijavu namjere za gradnju na propisanom obrascu. Sadržaj prijave i obrasca
iz stavka 1. ovog članka propisat će ministar graditeljstva i zaštite okoliša.

Članak 9.

Uvjeti uređenja prostora za u ratu razrušene i oštećene stambene i stambeno-poslovne
zgrade korisne površine do 500 m2, te gospodarske i pomoćne zgrade, ako
se grade izvan zaštićenih urbanih i ruralnih cjelina sadrže:

- namjenu i veličinu građevine

- kolni i pješački pristup na parcelu

- način priključivanja na infrastrukturu. Uvjete uređenja prostora iz
stavka 1. ovog članka nadležni organ dužan je utvrditi u roku od 15 dana
od dana podnošenja prijave iz članka 8. ove Uredbe. U protivnom smatrat
će se da su uvjeti utvrđeni u skladu s prijavom iz članka 8. ove Uredbe

Članak 10.

Uvjeti uređenja prostora, osim u slučajevima iz članka 9. ove Uredbe,
utvrđuju se po prethodno pribavljenom mišljenju stručne komisije koju imenuje
župan. Komisija iz stavka 1. ovog članka sastoji se od najviše 5 članova
od kojih su dva stručnjaci za poslove prostornog planiranja i zaštite okoliša.
Za građevine od važnosti za Republiku, Ministarstvo utvrđuje uvjete uređenja
prostora u suradnji sa županijskim uredom za prostorno uređenje, stambeno-komunalne
poslove, graditeljstvo i zaštitu okoliša.

Članak 11.

U slučajevima iz članka 10. ove Uredbe uvjeti uređenja prostora sadrže
:

- oblik i veličinu parcele

- namjenu građevine

- smještaj građevine ili građevina na parceli te usklađivanje sa zahtjevima
zaštite okoliša

- kolni ili pješački pristup na parcelu - način priključivanja zgrada
na infrastrukturu.

Članak 12.

Odlukom se određuju građevine za koje je ovisno o njihovoj složenosti
prije utvrđivanja uvjeta uređenja prostora iz članka 11. ove Uredbe, potrebno
pribaviti lokacijsku dokumentaciju.

Članak 13.

Lokacijska dokumentacija sadrži:

- izvod iz kopije katastarskog plana

- situaciju u odgovarajućem mjerilu s obrazloženjem namjeravane gradnje

- način rješavanja zahtjeva zaštite okoliša - podatke o prometnoj i
komunalnoj infrastrukturi.

Članak 14.

Odlukom se određuju građevine za koje je prije utvrđivanja uvjeta uređenja
prostora iz članka 11. ove Uredbe potrebno pribaviti procjenu utjecaja
na okoliš.

Procjena iz stavka 1. ovog članka sadrži:

- mjere za zaštitu okoliša tijekom gradnje i korištenja građevine

- potrebu uspostavljanja trajnog praćenja utjecaja na okoliš s prijedlogom
zadataka tog praćenja. Procjenu iz stavka 1. ovog članka odobrava ministar
graditeljstva i zaštite okoliša i sastavni je dio uvjeta uređenja prostora.

Članak 15.

Obavljanje djelatnosti prostornog uređenja u svezi s izradom prostornih
planova i prijedloga uvjeta uređenja prostora i druge prostorno-planske
dokumentacije može se povjeriti pravnoj osobi registriranoj za obavljanje
tih poslova. Upis u sudski registar vrši se po prethodno pribavljenoj suglasnosti
Ministarstva.

Obavljanje djelatnosti iz stavka 1. ovog članka može se povjeriti organu
uprave osnovanom za obavljanje poslova prostornog planiranja.

Članak 16.

Županijski ured za prostorno uređenje, stambeno-komunalne poslove, graditeljstvo
i zaštitu okoliša, dužan je Odluku dostaviti Ministarstvu u roku od 15
dana od dana njezinog donošenja.

Članak 17.

Prostorni planovi doneseni na temelju propisa koji su važili do stupanja
na snagu ove Uredbe ostaju na snazi.

Do donošenja Odluke moguća su odstupanja od prostornih planova iz stavka
1. ovog članka osim u slučajevima :

- proširenja građevinskog područja na poljoprivredno i šumsko zemljište

- promjene namjene zelenih površina unutar naselja

- promjene namjene površina za javne namjene (obrazovne, dječje, kulturne,
socijalne institucije)

- promjene namjene površina za građevinu od važnosti za Republiku bez
suglasnosti Ministarstva i ministarstva odgovarajućeg djelokruga

- promjene namjene zona unutar pojasa 200 m od obalne linije mora i
osobito vrijednih voda

- primjene Zakona o postupanju s objektima građenim protivno prostornim
planovima i bez odobrenja za građenje ("Narodne novine", broj
33/92).

Iznimno od stavka 2. ovog članka odstupanje od namjene površina utvrđene
postojećim prostornim planovima moguće je radi uređenja lokacije za organizirani
i privremeni smještaj prognanog i izbjeglog stanovništva.

Članak 18.

Sredstva za izradu Odluke, Osnove i Plana uređenja za gradove i druga
naselja osigurat će Republika Hrvatska iz državnog proračuna i drugih izvora.

Članak 19.

Za vrijeme važenja ove Uredbe na područjima iz članka 1. ove Uredbe
ne primjenjuje se Zakon o prostornom planiranju i uređivanju prostora ("Narodne
novine", br 54/80, 16/86, 18/89, 47/89, 34/91, 61/91, 49/92) i propisi
doneseni na osnovi tog Zakona.

Članak 20.

Danom primjene ove Uredbe prestaje važiti Uredba o prostornom uređenju
u ratom zahvaćenim područjima Republike Hrvatske ("Narodne novine",
broj 59/93) i članak 1. točka 34. Uredbe o nastavljanju važenja pravnoga
sadržaja i učinka određenih uredbi Vlade Republike Hrvatske na temelju
zakonske ovlasti ("Narodne novine", br. 100/93, 102/93 i 108/93).

Članak 21.

Ova Uredba stupa na snagu danom objave u "Narodnim novinama",
a primjenjuje se od 1. ožujka 1994. godine.

Klasa:350-01/94-01/03

Urbroj : 5030105-94-1

Zagreb, 24. veljače 1994.

Predsjednik

**Nikica Valentić, v. r.**

Uredba, NN 14/1994-262